前檻十二韻
作者：楊億
朝代：宋

paragraphs: 前檻瓊鉤挂，深房斗帳褰。
梨花飛白雪，蕙草吐青烟。
彩鳳依珠樹，神龍護玉蓮。
驚禽時格磔，戯蝶自翩翾。
度繡金針澁，迷鉤畫蠟煎。
怨眉顰翠羽，危涕迸朱絃。
遠信三年字，空庭尺五天。
行雲愁夢徹，初日妒妝妍。
織爲回文亂，鬟非墮馬偏。
風車來未定，月杵望長懸。
寶鑑腸空斷，銀潢眼欲穿。
曾波自東注，微意若爲傳。